బంజారాహిల్స్: మద్యం మత్తులో పోలీసులను చితకబాదిన మహిళ WATCH LIVE TV
వార్నర్ కెప్టెన్సీ.. సన్‌రైజర్స్ ఏమంటోంది?
స్టీవ్ స్మిత్‌ను కెప్టెన్సీ నుంచి రాజస్థాన్ రాయల్స్ తప్పించిన నేపథ్యంలో.. డేవిడ్ వార్నర్ పరిస్థితి ఏంటనే ప్రశ్న ఆసక్తి రేపుతోంది.
TNN | Updated:
Mar 26, 2018, 06:25PM IST
వార్నర్ కెప్టెన్సీ.. సన్‌రైజర్స్ ఏమంటోంది?
దక్షిణాఫ్రికాతో జరిగిన మూడో టెస్టులో బాల్ ట్యాంపరింగ్‌ వివాదంలో ఇరుకున్న స్టీవ్ స్మిత్, బాన్‌క్రాఫ్ట్‌లపై ఐసీసీ చర్యలు తీసుకున్న సంగతి తెలిసిందే. స్మిత్ మ్యాచ్ ఫీజులో పూర్తి కోత విధించడంతోపాటు ఒక టెస్టు మ్యాచ్ ఆడకుండా నిషేధం విధించింది. బాన్‌క్రాఫ్ట్ మ్యాచ్ ఫీజులో 75 శాతం కోత పెట్టి, మూడు డీమెరిట్ పాయింట్లను అతడి ఖాతాలో వేసింది. ఈ వివాదం కారణంగా వైస్ కెప్టెన్సీకి రాజీనామా చేసిన డేవిడ్ వార్నర్‌పై మాత్రం ఏ చర్యలు తీసుకోలేదు.
ఈ విషయాన్ని తీవ్రంగా పరిగణించిన క్రికెట్ ఆస్ట్రేలియా స్మిత్‌ను కెప్టెన్సీ నుంచి తొలగించింది. ఐపీఎల్ ఫ్రాంచైజీ రాజస్థాన్ రాయల్స్ కూడా స్మిత్‌ను నాయకత్వ బాధ్యతల నుంచి తప్పించింది. అతడి స్థానంలో రహానేకు కెప్టెన్ పగ్గాలు అప్పగించింది. ఐపీఎల్‌లో అతడు ఆడేది కూడా అనుమానంగా మారింది.
దీంతో డేవిడ్ వార్నర్ విషయంలో సన్‌రైజర్స్ ఏం చేయనుందనే ఆసక్తి రేపుతోంది. స్మిత్ బాటలోనే అతణ్ని కూడా కెప్టెన్సీ నుంచి తొలగిస్తారా..? అనే ప్రశ్న ఉత్పన్నం అవుతోంది. ఈ విషయమై సన్‌రైజర్స్ మెంటార్ వీవీఎస్ లక్ష్మణ్ మాట్లాడుతూ.. వార్నర్ విషయంలో క్రికెట్ ఆస్ట్రేలియా తీసుకోబోయే నిర్ణయం కోసం ఎదురు చూస్తున్నామన్నారు.
ఇప్పుడే మాట్లాడటం తొందరపాటు అవుతుందని లక్ష్మణ్ చెప్పాడు. క్రికెట్ ఆస్ట్రేలియా నిర్ణయం తర్వాతే తాము చర్యలు తీసుకుంటామని వీవీఎస్ తెలిపాడు. వార్నర్ తప్పిస్తే.. అతడి స్థానంలో ఎవర్ని కెప్టెన్‌గా నియమిస్తారని ప్రశ్నించగా.. ఆ దిశగా మేం ఇప్పటి దాకా ఆలోచించలేదని చెప్పాడు. మా జట్టుకు వార్నర్ అద్భుతమైన నాయకుడని లక్ష్మణ్ తమ కెప్టెన్‌ గురించి సానుకూలంగా మాట్లాడాడు.
2016లో వార్నర్ కెప్టెన్సీలో ఐపీఎల్ విజేతగా నిలిచిన సన్‌రైజర్స్.. శుక్రవారం నుంచి ఐపీఎల్ కోసం సన్నద్ధం కానుంది. ఒకవేళ వార్నర్ ఐపీఎల్‌కు దూరం కావాల్సి వస్తే.. శిఖర్ ధావన్, కేన్ విలియమ్సన్‌లలో ఒకరికి కెప్టెన్సీ అప్పగించే అవకాశాలు ఉన్నాయని తెలుస్తోంది.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.